TPCH จ่อจ่ายไฟโรงไฟฟ้า 2 แห่งใน Q2-Q3/60
TPCH จ่อ COD โรงไฟฟ้าพัทลุงกรีนใน Q2/60-โรงไฟฟ้าสตูลกรีนใน Q3/60 พร้อมเดินหน้าพัฒนาโรงไฟฟ้าปัตตานีกรีนหลังผ่าน EIA แล้ว
26 เม.ย. 2560

นางกนกทิพย์ จันทร์พลังศรี ประธานกรรมการบริหาร บริษัททีพีซี เพาเวอร์ โฮลดิ้ง จำกัด (มหาชน) หรือ TPCH เปิดเผยว่า ในปี 60 มีโครงการที่อยู่ระหว่างการก่อสร้างอีกสองแห่ง ได้แก่ พัทลุง กรีน เพาเวอร์ (PGP) และ สตูล กรีน เพาเวอร์ (SGP) ที่จะจ่ายไฟฟ้าเข้าระบบเชิงพาณิชย์ในไตรมาส 2 และ ไตรมาส 3 ตามลำดับ
อีกทั้งยังมีโครงการโรงไฟฟ้าที่อยู่ในระหว่างการพัฒนาทั้งสิ้น 82 เมกะวัตต์ รวมถึงโครงการโรงไฟฟ้าเชื้อเพลิงชีวมวลขนาด 46 เมกะวัตต์ ของปัตตานี กรีน (PTG) ที่คณะกรรมการผู้ชำนาญการฯ มีมติให้ความเห็นชอบรายงานการวิเคราะห์ผลกระทบสิ่งแวดล้อม (EIA) ของโครงการเป็นที่เรียบร้อยแล้ว
นอกจากนี้ บริษัทยังมองโอกาสในการขยายธุรกิจโรงผลิตไฟฟ้าจากโครงการต่างๆ ภายในประเทศ เพื่อเป็นส่วนหนึ่งในการสร้างความมั่นคงในการผลิตไฟฟ้าจากเชื้อเพลิงในชุมชนอย่างยั่งยืนและกำลังอยู่ในช่วงเตรียมความพร้อมที่จะพัฒนาโครงการโรงไฟฟ้าพลังงานทดแทน เพื่อให้มีความสอดคล้องกับนโยบายรัฐบาลที่คณะกรรมการนโยบายแห่งชาติ (กพช.) ได้เห็นชอบการรับซื้อไฟฟ้าเพิ่มเติมจากพลังงานหมุนเวียนในรูปแบบ Feed-in Tariff (FiT)  โดยมีเป้าหมายการรับซื้อไฟฟ้าทั้งหมด 589 เมกะวัตต์  เป็นการรับซื้อไฟฟ้าจาก SPP Hybrid-Firm  และ VSPP Semi-Firm
“บริษัทมีเป้าหมายที่จะเป็นผู้นำด้านการผลิตไฟฟ้าพลังงานหมุนเวียนทั้งในประเทศและในอาเซียน นอกจากนี้ยังจะลงทุน พัฒนาและดำเนินงานด้านธุรกิจพลังงาน เพื่อให้ก่อประโยชน์สูงสุดต่อผู้ถือหุ้นและนักลงทุน รวมทั้งช่วยผลักดันให้กำลังการผลิตโรงไฟฟ้าชีวมวลเป็นไปตามเป้าหมายที่วางไว้คือ 200 เมกะวัตต์ ในปี 63 ” นางกนกทิพย์ กล่าวในที่สุด